लिंचिंग की बढ़ती घटनाओं पर योगी सरकार का फैसला, गायों को लाने ले जाने के लिए गौ सेवा आयोग देगा प्रमाण पत्र, करेगा सुरक्षा इंतजाम  
गौ सेवा आयोग देगा प्रमाण पत्र और सुरक्षा 
लिंचिंग की घटनाओं को देखते हुए लिया गया फैसला
देश भर में बढ़ रहीं गौ तस्करी के आरोप में लिंचिंग की घटनाएं
देश भर मे गौ तस्करी के शक में बढ़ती लिंचिंग की घटनाओं के मामले में उत्तर प्रदेश की योगी सरकार ने बड़ा फैसला लिया है. मुख्यमंत्री योगी आदित्यनाथ ने कहा है कि अब गायों को एक जगह से दूसरी जगह ले जाने के लिए गौ सेवा आयोग एक प्रमाण पत्र जारी करेगा. साथ ही आयोग सुरक्षा के इंतजाम भी सुनिश्चित करेगा ताकि गाय ले जा रहे लोगों के साथ तस्करी के आरोप में लोग मारपीट न कर सकें. 
Uttar Pradesh CMO: CM Yogi Adityanath said that if a person takes any cow from one place to another, then the Gau Seva Aayog should provide him a certificate & take responsibility for his security arrangements, so that incidents like mob lynching do not happen. (file pic) pic.twitter.com/B6VVoZxa3N
इससे पहले जनवरी में मुख्यमंत्री आदित्यनाथ ने सूबे में बने कांजी हाउस का नाम बदलकर गौ संरक्षण केंद्र कर दिया था. उन्होंने सभी जिलाधिकारियों को वीडियो कॉन्फ्रेंसिंग के जरिए बेसहारा एवं आवारा पशुओं को गो-संरक्षण केन्द्रों में पहुंचाने के निर्देश भी दिए थे. साथ ही राज्य में गायों के आश्रय स्थलों के वित्तीय प्रबंधन के लिए आबकारी विभाग शराब पर दो प्रतिशत 'गौ कल्याण उपकर' लगाने का प्रस्ताव पर भी कैबिनेट में लाया गया है.
मालूम हो बीते साल दिसंबर में यूपी के बुलंदशहर में ही गोकशी के शक में भारी हिंसा हुई थी. इस मामले में एक खेत में गोवंश के अवशेष मिले थे, जिसके बाद में भीड़ उग्र हो गई. पुलिस ने पहुंचकर मामले को संभालने की कोशिश की लेकिन भीड़ ने हिंसा शुरू कर दी. इस घटना में पुलिस इंस्पेक्टर सुबोध कुमार सिंह और सुमित नामक आम नागरिक की मौत हो गई थी.  
हाल ही में बीते रविवार को मध्य प्रदेश में खंडवा जिले के खालवा में दो दर्जन से अधिक लोगों को कथित गौ-रक्षकों ने गायों की तस्करी के आरोप में पकड़कर और रस्सी से बांधकर मारपीट की थी. बाद में इन लोगों ने थाने ले जाकर पुलिस को सौंप दिया गया. इतना ही नहीं इन लोगों से रास्ते भर गौ-माता की जय के नारे लगवाये गए, जिसका वीडियो भी सामने आया था.